La tramitació ha de ser a través del lloc web de l'Agència de Residus de Catalunya.
Prèviament a la presentació de la candidatura, l'usuari ha d'obtenir un codi d'usuari i una contrasenya específics per a aquesta tramitació.
Amb aquest codi, l'usuari pot accedir a l'apartat de Presentació de candidatures i emplenar els formularis corresponents.
En cada sessió, l'usuari pot guardar un esborrany telemàtic del seu formulari i modificar-lo o acabar d'emplenar-lo en sessions successives.
Un cop el formulari estigui completat, s'ha de presentar telemàticament, a través d'aquest mateix web, al registre de l'Agència de Residus de Catalunya.
El registre electrònic de l'Agència de Residus de Catalunya és l'únic registre habilitat per rebre la presentació electrònica de candidatures.
La candidatura efectuada per mitjans electrònics es considerarà presentada davant l'Agència de Residus de Catalunya quan quedi inscrita en el seu registre electrònic i hi constin les dades següents: número de registre d'entrada, data i hora de la presentació, tipus de document i assumpte, identificació del candidat o candidata i de l'òrgan al qual es dirigeix.
L'usuari rebrà un missatge que li servirà de comprovant de presentació, i on hi constarà, entre d'altra informació, el número de registre d'entrada i la data i l'hora de la presentació.
L'Agència de Residus de Catalunya es reserva la facultat de requerir, en qualsevol moment, els originals de la documentació aportada prèviament en format electrònic a fi d'autentificar-ne el contingut.
Es preveu, de forma transitòria, aquesta forma de compulsa i d'autenticació de documents, fins que l'Agència de Residus de Catalunya tingui habilitats els mitjans necessaris per incorporar als seus procediments la compulsa electrònica.
Documentació addicional necessària
S'haurà d'annexar, al formulari de candidatura, la documentació complementària que s'hi especifica.En el moment de la presentació de la candidatura cal incloure obligatòriament 2 fotografies de la candidatura (15 cm amplada x 10 cm alçada; format JPEG; resolució entre 250-300 ppp; 4 MB màxim).
Opcionalment es pot incloure també un vídeo explicatiu en format electrònic, en el mateix formulari (format: avi, mov, mpeg, mpg, flv, wmv; durada màxima d'1 minut; 15 MB màxim)
Documentació addicional necessària per a la segona etapa de valoració
Les candidatures preseleccionades que passin a la segona etapa de valoració hauran de cedir una mostra del producte/projecte/material/explicació de l'estratègia a l'Agència de Residus de Catalunya.
L'organització es posarà en contacte amb els responsables de les candidatures corresponents per tal de concertar el lliurament i la retirada del material.
L'Agència de Residus de Catalunya vetllarà pel bon estat del material lliurat, tot i que no podrà garantir-ne la integritat.
Si per les característiques del producte (mides, fragilitat, etc.) no fos possible lliurar-ne una mostra, caldrà presentar un pòster explicatiu.
En cas que calgui presentar un pòster explicatiu (si no és possible entregar una mostra del producte o material), haurà de ser en color i en format digital (50 cm amplada x 70 cm alçada; format JPEG; resolució 300 ppp).
Caldrà presentar-lo al Registre de l'Agència de Residus de Catalunya en un CD o llapis USB.
En el formulari de presentació de candidatures caldrà indicar si es podrà aportar una mostra o bé un pòster, i les dimensions de la mostra.
En el moment de la presentació de la candidatura, cal incloure obligatòriament 2 fotografies de la candidatura (15 cm amplada x 10 cm alçada; format JPEG; resolució 300 ppp).
Opcionalment es pot incloure també un vídeo explicatiu en format electrònic en el moment de presentar el formulari.
També s'ha de presentar en un CD o llapis USB.
Les candidatures que arribin a la segona etapa de valoració hauran de cedir una mostra (o, en el seu defecte, un pòster) seguint el mateix procediment esmentat en el procediment telemàtic (vegeu Documentació addicional necessària per a la segona etapa de valoració).
En el formulari cal indicar si es podrà aportar una mostra o un pòster, i les dimensions de la mostra.